**Manuel Suárez-Pumariega Molezún**, coñecido como **Molezún**, nado o 19 de novembro de 1920 na Coruña e morto o 31 de xaneiro de 2001, foi un atleta, médico, mestre e pintor galego.

Traxectoria
-----------

Nacido na Coruña, aos 8 anos trasladouse a Madrid coa súa familia, pero coa chegada da guerra civil regresou a Galicia, finalizando o bacharelato no Eusebio da Guarda. Posteriormente volveu a Madrid, onde estudou Medicina na universidade.

### Atletismo

Foi campión de España de 110 metros valados en 1942, 1947, 1948 e 1949, e estivo en posesión da mellor marca española da especialidade entre 1948 e 1950. Ademais das probas de valados competiu en salto de lonxitude e salto de altura, proclamándose nesta última campión de España en 1948.

Representou a España nos Xogos Olímpicos de Londres de 1948 correndo os 110 metros valados, e converténdose así no primeiro atleta galego en participar nuns Xogos Olímpicos. Quedou terceiro (de cinco) na súa serie, na que se clasificaban só os dous primeiros atletas, e o ouro acabou sendo para o americano William Porter.

### Pintura

Exerceu como médico en Madrid ata 1955, cando deixou a medicina para centrarse na pintura. Xa dous anos antes tiña recibido o Gran Premio da X Trienal de Milán pola súa montaxe do pavillón español, en colaboración co seu curmán Ramón Vázquez Molezún e con Amadeo Gabino. En 1956 gañou a Medalla de Ouro da I Biennale Christlicher Kunst Der Gegenwart de Salzburgo, polas súas vidreiras de formigón. Realizou pinturas murais e vidreiras en numerosos edificios públicos, como a Fundación Juan March, as igrexas dos Sagrados Corazóns e da Ventilla de Madrid, ou o pavillón español na Feira Mundial de Nova York de 1964.

Expuxo a súa obra de xeito habitual en Galicia, España e no estranxeiro e foi considerado un dos máximos representantes da pintura de abstracción xeométrica e un dos artistas galegos contemporáneos de máis sólida reputación internacional. Na súa última etapa a súa obra evolucionou cara a unha tímida figuración vinculada ós epígonos do cubismo. A súa obra está presente na colección da Fundación Unión Fenosa, no Centro Galego de Arte Contemporánea, no Museo de Arte Abstracta de Cuenca, e no Centro de Arte Raíña Sofía de Madrid. Ademais foi profesor da Facultade de Belas Artes da Universidade Complutense de Madrid.

Familia
-------

Casou coa pintora neerlandesa Joos de Wolff Peereboom, coa que tivo dúas fillas.

Notas
-----

1. ↑  Navaza, Emilio (17 de xullo de 2014). "Manuel Suárez-Pumariega Molezún" (en castelán). Consultado o 19 de setembro de 2021.
2. 1 2  "Campións de España de atletismo" (PDF). *Real Federación Española de Atletismo* (en castelán). Arquivado dende o orixinal (PDF) o 17 de outubro de 2021. Consultado o 19 de setembro de 2021.
3. ↑  "Progresión dos récords de España de valados" (PDF). *Real Federación Española de Atletismo* (en castelán). Arquivado dende o orixinal (PDF) o 15 de setembro de 2021. Consultado o 19 de setembro de 2021.
4. ↑  "110 metros valados nos Xogos Olímpicos de 1948". *olympedia.org* (en inglés). Consultado o 19 de setembro de 2021.
5. ↑  "MANUEL MOLEZÚN" (en castelán). Consultado o 19 de setembro de 2021.
6. 1 2 3 4 5  "Manuel S. Molezún, pintor". *El País* (en castelán). 2 de febreiro de 2001. Consultado o 19 de setembro de 2021.

Véxase tamén
------------

### Ligazóns externas

* Datos do atleta no sitio web oficial do Comité Olímpico Internacional *(en inglés)*.
* Datos do atleta en olympedia.org *(en inglés)*.

|  |  |
| --- | --- |
| Control de autoridades | 
* Wd: Q12392831
* WorldCat
* VIAF: 87740951
* BNE: XX876733
* ISNI: 0000 0000 5987 2701
* Sports Reference: manuel-suarez-2

 |